**Nový Fiat 124 Spider**

* **Prehľad**
* **Dizajn**
* **Konštrukcia**
* **Bezpečnosť**
* **Technológie**
* **História**

**Prehľad**

**Fiat 124 Spider oživuje legendárny automobil s ikonickým talianskym dizajnom a dynamickými jazdnými vlastnosťami**

* **Takmer 50 rokov od predstavenia pôvodnej verzie sa na trh vracia Fiat 124 Spider.**
* **Novinka poskytuje ikonický taliansky dizajn, ktorý je modernou interpretáciou legendárneho Spideru z 60. rokov.**
* **K dispozícii s preplňovaným zážihovým motorom 1.4 MultiAir s výkonom 140 k a krútiacim momentom 240 Nm v kombinácii so šesťstupňovou manuálnou prevodovkou.**
* **Ponúka rad bezpečnostných prvkov a technológií pre väčší komfort a pohodlie.**
* **Limitovaná edícia Anniversary čítajúca 124 kusov pre oslavu pôvodného Spideru.**

Značka Fiat oživuje legendárne meno Fiat 124 Spider a na svet privádza novú generáciu legendy s klasickým talianskym dizajnom a špičkovým výkonom. Vzdáva tak hold pôvodnému modelu 124 Spider, ktorý sa predstavil pred takmer pol storočím. Fiat 124 Spider je rýdzim talianskym športovým roadsterom ponúkajúcim potešenie z jazdy, kultový taliansky dizajn, špičkové technológie a vysokú úroveň bezpečnosti.

***Úchvatné jazdné vlastnosti vďaka dômyselnej konštrukcii***    
V regióne EMEA bude Fiat 124 Spider k dispozícii s osvedčeným štvorvalcovým zážihovým preplňovaným motorom 1.4 MultiAir Turbo, ktorý sa tak vôbec po prvýkrát objavuje u vozidla s pohonom zadných kolies. Agregát poskytuje výkon 140 k a krútiaci moment 240 Nm a kombinovaný je s šesťstupňovou manuálnou prevodovkou.

Podvozok modelu Fiat 124 Spider využíva lichobežníkové zavesenie vpredu a viacprvkovú nápravu vzadu so špeciálnym odladením pre maximálnu stabilitu v zákrutách a pri brzdení. Ľahké riadenie má vďaka elektrickému posilňovaču riadenia s dvojitým pastorkom skvelú odozvu.

Kalibrácia riadenia a zavesenie kolies, ľahký rám, vyvážené rozloženie hmotnosti na nápravy a preplňovaný motor poskytujú nezameniteľné potešenie z jazdy. Pozornosť bola venovaná aj hluku a vibráciám (NVH) a vďaka akustickému čelnému oknu a použitiu špičkovej izolácie sa vozidlo môže pochváliť mimoriadne nízkou hlučnosťou.

Pre skutočné potešenie z jazdy s nebom nad hlavou je Fiat 124 Spider vybavený sťahovacou látkovou strechou, ktorá sa vyznačuje mimoriadne jednoduchou manipuláciou a minimálnou silou potrebnou pre ovládanie.

***Nabitý bezpečnostnými prvkami a technológiami***  
Úplne nový roadster je k dispozícii s radom prvkov aktívnej a pasívnej bezpečnosti vrátane adaptívnych čelných svetlometov a zadnej cúvacej kamery. Vysokopevnostná karoséria poskytuje pevnosť a súčasne nízku hmotnosť.

Fiat 124 Spider ponúka aj rad voliteľných prvkov a technológií pre väčší komfort a pohodlie, napríklad 7palcovú dotykovú obrazovku s digitálnym rádiom, možnosťou ovládania multimediálnych zariadení, rozhraním Bluetooth, ďalej vyhrievané sedadlá alebo bezkľúčový vstup a štartovanie Keyless Enter'n Go. Pre špičkovú kvalitu zvuku aj pri stiahnutej streche je ponúkaný prémiový audio systém Bose vrátane dvojitých reproduktorov v hlavových opierkach.

***Dizajn vychádza z pôvodného modelu a predstavuje modernú interpretáciu klasických tvarov***Nový Fiat 124 Spider bol navrhnutý v štylistickom centre Fiat v Turíne. Jeho tvar je inšpirovaný pôvodným Spiderom z roku 1966, ktorý je všeobecne považovaný za jedno z najkrajších vozidiel značky Fiat. Pôvodné tvary však dostali modernú podobu. Fiat 124 Spider má nadčasové štíhle línie, vyvážené proporcie a športový pomer medzi kabínou a kapotou. Na históriu odkazujú tiež šesťuholníková mriežka chladiča aj samotný vzor mriežky, prelisy na kapote demonštrujúce výkon vozidla, ako aj ostro rezané vodorovné zadné koncové svetlá.

Interiér bol navrhnutý so zameraním na posádku a je charakteristický na dotyk mäkkými materiálmi. Pre zvýraznenie pôžitku z jazdy bol kladený dôraz na ergonómiu, zvlášť v prípade hlavných ovládacích prvkov, teda volantu, pedálov a radiacej páky.

Fiat 124 Spider je k dispozícii v dvoch stupňoch výbavy: 124 Spider a Lusso. Každý z modelov je ponúkaný v ôsmich odtieňoch karosérie, vrátane Rosso Passione (jednoduchá červená), Bianco Gelato (jednoduchá biela), Nero Vesuvio (čierna metalíza), Grigio Argento (sivá metalíza), Grigio Moda (tmavo sivá metalíza) Bronzo Magnetico (bronzová metalíza), Azzurro Italia (azúrová metalíza) a trojvrstvového bieleho laku Bianco Ghiaccio.

***Špeciálna edícia umožňuje nadšencom získať jedny z prvých Fiatov 124 Spider***

Pre oslavu návratu kultového mena bude vyrobená 124kusová limitovaná séria Anniversary. Každé z týchto vozidiel bude očíslované a opatrené pamätným štítkom. Limitovaná edícia bude k dispozícii v červenom odtieni Rosso Passione s prémiovými čiernymi koženými sedadlami. Nový Fiat 124 Spider sa v showroomoch značky Fiat v regióne EMEA objaví v lete 2016.

**Dizajn**

**Nový Fiat 124 Spider vzdáva hold pôvodnému modelu prostredníctvom ikonického talianskeho dizajnu a prvotriedneho spracovania**

* **Fiat 124 Spider preberá štylistické prvky pôvodného modelu Spider, ktoré reinterpretuje pre 21. storočie.**
* **Interiér bol vytvorený s veľkým ohľadom na posádku a je charakteristický na dotyk mäkkými materiálmi.**
* **K dispozícii v dvoch prevedeniach - 124 Spider a Lusso - a v ôsmich odtieňoch karosérie.**

Nový Fiat 124 Spider, ktorý bol navrhnutý v turínskom štylistickom centre značky Fiat, je modernou interpretáciou legendy z 60. rokov. Novinka preberá kultové tvary od jedného z najkrajších modelov značky Fiat všetkých čias - pôvodného Spideru - a transformuje ich pre 21. storočie. Fiat 124 Spider tak prepája rodinu ikonických vozidiel značky Fiat so slávnou históriou.

***Dizajn exteriéru***  
Štíhle tvary nového modelu sú nesmierne nadčasové. Fiat 124 Spider je charakteristický klasickými bočnými líniami s veľmi vyváženými proporciami a športovým pomerom objemu kabíny k dĺžke kapoty. Horizontálne línie začínajúce na predných blatníkoch sa tiahnu nad zadné blatníky až ku koncovým svetlám, čím pripomínajú pôvodný Fiat 124 Spider.

Horná mriežka chladiča má šesťuholníkový tvar inšpirovaný jedinečnou podobou prednej časti originálneho Spideru. Samotná mriežka s šesťuholníkovými otvormi tento vzhľad ešte umocňuje.

***Obrysové predné a zadné LED svetlomety dodávajú vozidlu nezameniteľný vzhľad počas dňa aj v noci***

Predné svetlomety majú kompaktný vzhľad a spolu s šesťuholníkovou maskou chladiča vytvárajú dojem, že vozidlo má veľmi pozorný, až varovný výraz. Spodná časť mriežky je naopak veselá a spolu s líniami svetlometov sa podieľa na veľmi atraktívnom vzhľade. Predné ukazovatele smeru a hmlové svetlá nadväzujú na širokú šesťuholníkovú masku chladiča a pôsobia veľmi osobito a dynamicky.

Prelisy na kapote pôsobia veľmi energicky a zdôrazňujú miesto uloženia motora aj jeho výkon. Súčasne odkazujú na druhú generáciu modelu 124 Spider, kde tieto prelisy boli nevyhnutné vzhľadom na uloženie väčšieho motora. Obrysové predné a zadné LED svetlá dodávajú vozidlu nezameniteľný charakter počas dňa aj v noci.

Zadnú časť modelu 124 Spider definujú dva hlavné prvky: časť zadných blatníkov v tvare čajky a ostro rezané vodorovné koncové svetlá. Oba tieto prvky pritom pochádzajú z pôvodného modelu 124 Spider. Zadné blatníky sú vytvarované tak, že ich horná plocha padá smerom k veku batožinového priestoru, čo pri pohľade zozadu vytvára veľmi osobitý vzhľad v tvare písmena V.

Významným detailom je farba karosérie objavujúca sa uprostred zadných koncových svetiel, čo vytvára dojem uzavretej svetelnej slučky.

Vzhľad zadnej časti dopĺňa integrovaný spojler vo veku batožinového priestoru, ktorý prispieva k lepšej aerodynamike, a tiež miesto pre ŠPZ, ktoré je zhodné s pôvodným modelom 124 Spider. Dve koncovky výfuku potom podtrhujú výkonové schopnosti motora.

***Dizajn interiéru***

Celý interiér zdobia štýlové a prémiové materiály: koža na sedadlách, volante a radiacej páke, eko koža na obložení dverí a prístrojovom paneli a mäkké materiály na zvyšku plôch. Na prvý pohľad sa tu talianska remeselná zručnosť snúbi s modernými technológiami značky Fiat.

Interiér modelu Fiat 124 Spider bol navrhnutý a skonštruovaný so zvláštnym zreteľom na posádku. Vysoko vyspelá ergonómia je viditeľná na volante, pedáloch aj radiacej páke, ktoré sú počas jazdy veľmi ľahko obsluhovateľné.

Prístrojový panel má jedinečný dizajn s farebnou čelnou časťou a využíva na dotyk mäkké materiály.

Volant je veľmi ergonomický a doslova nabáda k uchopeniu. Potiahnutý je prémiovou zrnitou kožou. Sedadlá s ľahkou sieťovanou vnútornou štruktúrou majú jedinečne tvarované výplne a čalúnenie. Ich tvar je veľmi ergonomický a vodičovi aj spolujazdcovi poskytujú vysokú mieru komfortu. Obloženie dverí je vyrobené z mäkkých prémiových materiálov a zušľachtené kľukami v matne striebornej farbe.

Pred vodičom sa nachádza kaplnka s tromi kruhovými kontrolnými ukazovateľmi, pričom ich dominantou je prostredný otáčkomer. Aj tento detail na prvý pohľad prezrádza na výkon orientovanú povahu vozidla.

***124 Spider***Základný stupeň výbavy 124 Spider je charakteristický dvoma koncovkami výfuku, čiernym ochranným rámom, bočnými prahovými nástavcami vo farbe karosérie a kľučkami dverí v rovnakom odtieni. V štandarde ponúka 16palcové zliatinové kolesá, čierne prémiové látková sedadlá, halogénové svetlomety, LED koncové svetlá a tempomat. Vo vnútri vozidla nájdeme na dotyk mäkké materiály, ktoré sú zvýraznené lesklo striebornými doplnkami.

***Lusso***Verzia Lusso (Luxury) pridáva k verzii 124 Spider štandardne 17palcové zliatinové kolesá, strieborne lakovaný rám čelného okna a kryt ochranného oblúku, dvojité chrómované koncovky výfuku a hmlové svetlá. Interiér je charakteristický prémiovými koženými sedadlami v odtieni Nero (čierna alebo v odtieni Saddle), čalúnenou kaplnkou s kontrolnými ukazovateľmi s viditeľným prešívaním a automatickou klimatizáciou.

Oba modely sú ponúkané v ôsmich odtieňoch karosérie: Rosso Passione (červená), Bianco Gelato (biela), Nero Cinema (čierna metalíza), Grigio Argento (sivá metalíza), Grigio Moda (tmavo sivá metalíza), Bronzo Magnetico (bronzová metalíza), Azzurro Italia (azúrová metalíza) a trojvrstvová biela Bianco Ghiaccio.

**Konštrukcia**

**Nový Fiat 124 Spider bol skonštruovaný pre potešenie z dynamickej jazdy**

* **Fiat 124 Spider poskytuje výkonné jazdné vlastnosti a pohon zadných kolies.**
* **Preplňovaný zážihový motor 1.4 MultiAir s medzichladičom stlačeného vzduchu umiestneným vpredu poskytuje výkon 140 k a krútiaci moment 240 Nm. Kombinovaný je s manuálnou šesťstupňovou prevodovkou.**
* **Jedinečné zavesenie kolies a špeciálne odladené riadenie zaručujú spolu s vysokou tuhosťou karosérie presné a citlivé riadenie.**
* **Ľahko obsluhovateľná látková sťahovacia strecha pre potešenie z jazdy s nebom nad hlavou.**

Vďaka jednoduchému ovládaniu, vynikajúcemu pomeru hmotnosti k výkonu, brilantnému preplňovanému motoru MultiAir a použitiu ľahkých materiálov poskytuje nový Fiat 124 Spider potešenie z jazdy a zábavu za volantom, ktoré preslávilo kultového predchodcu po celom svete a stalo sa základom všetkých súčasných modelov značky Fiat.

***Výkonný motor bol navrhnutý tak, aby svojimi parametrami vyhovoval pohonu zadných kolies***Fiat 124 Spider je poháňaný spoľahlivým a osvedčeným zážihovým prepĺňaným štvorvalcom 1.4 MultiAir Turbo. Ten sa môže pochváliť najvyšším výkonom 140 k (103 kW) a najvyšším krútiacim momentom 240 Nm.

Základná štruktúra a koncepcia motora zostali v podstate bez zmeny. Motor 1.4 MultiAir Turbo je pozdĺžne umiestnený štvorvalec s hliníkovou spodnou časťou kľukovej skrine, štruktúrovanou olejovou vaňou a štvorventilovou hlavou valcov. Celkový zdvihový objem je 1368 cm3, pričom vŕtanie činí 72 mm a zdvih 84 mm. Kompresný pomer dosahuje 9,8 : 1.

Ľahký kľukový mechanizmus umožnil napriek vysokému výkonu dosiahnuť veľmi nízke amplitúdy kmitania, čo vozidlu poskytuje výnimočné vlastnosti z hľadiska vibrácií a hluku. Vysoký špecifický výkon vyžaduje jedinečné prvky, ktoré sú nevyhnutné pre optimálne riadenie termodynamickej účinnosti. Piesty disponujú plávajúcimi čapmi a sú chladené rozstrekom oleja v bloku motora.

Systém MultiAir umožňuje dosiahnutie vysokého výkonu v celom spektre otáčok a súčasne sa uspokojí s nízkou spotrebou paliva, a to tak v nízkom, ako aj strednom zaťažení.

Vozidlo je vybavené sacím potrubím s vysokou priepustnosťou, čo minimalizuje pokles tlaku v sacom potrubí, a medzichladičom umiestneným pred motorom, čo je dôležité pre účinné chladenie stlačovaného vzduchu. To sa pozitívne prejavuje v množstve vzduchu dodávaného do valca (zvýšením jeho hustoty) alebo v účinnosti spaľovania vďaka redukcii klepania.

Vysoko spoľahlivý motor 1.4 MultiAir Turbo je spojený so šesťstupňovou manuálnou prevodovkou, ktorá umožňuje dosiahnutie úchvatných výkonových parametrov v celom spektre otáčok.

***Ľahká manuálna prevodovka bola odladená pre optimálny pocit v spojke a pri radení***Šesťstupňová manuálna prevodovka modelu Fiat 124 Spider je kompaktná a ľahká. K nízkej hmotnosti prispieva zliatinová hliníková skriňa aj ďalšie použité materiály.

Radenie je veľmi priame a vyžaduje len malé vynaloženie sily. Voľba typu pohonu si vyžiadala použitie kompaktného diferenciálu zadnej nápravy, ktorý prispieva k vyššej efektívnosti a tým znižuje spotrebu paliva.

Spojkový pedál bol odladený športovo a vodičovi umožňuje vykonávať zmeny prevodových stupňov rýchlo, čo zlepšuje akceleráciu aj celkové potešenie z jazdy. Pedál je umiestnený s veľkým dôrazom na ergonómiu a dráha medzi vypnutím a zopnutím spojky bola optimalizovaná s ohľadom na plynulé a rýchle radenie. To spolu s plynovým pedálom umožňuje veľmi presné dávkovanie výkonu.

***Pohon zadných kolies***  
Vyvážené rozloženie hmotnosti na prednú a zadnú nápravu je kombinované s nízkym klopným momentom (dosiahnuté posunutím motora viac dozadu a použitím komponentov z hliníka v prednej a zadnej časti karosérie) a nižším ťažiskom. To všetko vedie k športovým jazdným vlastnostiam.

Diferenciál zadnej nápravy využíva ozubenie, ktoré bolo navrhnuté pre prenos vysokého krútiaceho momentu. Hrúbka hliníkovej skrine bola zmenšená, zároveň bola ale zachovaná jej tuhosť a odolnosť voči hluku a vibráciám. Zadný diferenciál je veľmi kompaktný aj zvnútra, vďaka čomu uľahčuje tok oleja medzi ozubenými kolesami.

***Systém otvárania strechy***  
O pôžitok z jazdy s nebom nad hlavou sa vo Fiate 124 Spider stará ľahko obsluhovateľná skladacia látková strecha. Tým, že sleduje prirodzený pohyb ruky vodiča počas otvárania a zatvárania a vyžaduje minimálnu silu, je celý proces veľmi jednoduchý a ľahký. Pri zdvíhaní strechy z najnižšej polohy napomáha vodičovi pomocná pružina, vďaka čomu je potrebná sila naozaj minimálna. Vďaka tomuto systému ovládania nebol potrebný elektrický alebo hydraulický systém, čo konštruktérom umožnilo ušetriť nezanedbateľnú hmotnosť.

Akonáhle sú zámky strechy presúvané do pozície otvorenia alebo zatvorenia, okná sa automaticky znížia o 140 mm od najvyššej úrovne, čo uľahčuje manipuláciu so strechou.

Obsluhovanie skladacej strechy priamo zo sedadla vodiča uľahčuje v modeli 124 Spider aj štruktúra sedadiel. Sedadlo poskytuje konzistentnú oporu stehien, bokov a chrbta. Čalúnenie v úrovni ramien je však poddajnejšie a poskytuje väčšiu voľnosť pohybu hornej časti tela.

Pri jazde so stiahnutou strechou a spustenými oknami sa posádka stáva ústredným prvkom dizajnu vozidla. Posunutie rámu čelného okna viac vzad pomáha usmerňovať prúdenie vzduchu nad hlavy cestujúcich a do zadnej časti vozidla. Obmedzuje tiež množstvo vzduchu prúdiaceho priamo proti posádke a zároveň zamedzuje aj spätnej turbulencii za hlavami cestujúcich.

***Ľahká štruktúra karosérie***  
Štruktúra karosérie Fiatu 124 Spider využíva koncepciu rovných konštrukčných prvkov, ktoré sú v dokonalej harmónii, hoci pracujú na sebe nezávisle.

Použitie hliníka a vysokopevnostnej ocele je zárukou tuhosti a bezpečnosti aj u tejto otvorenej a ľahkej karosérie, ktorá svižne reaguje na povely vodiča.

Rovný chrbticový rám tvoriaci stredový tunel a priečniky vytvára veľmi pevnú štruktúru. Pomocný rám a priečniky v prednej aj zadnej časti podporujú ľahkosť, tuhosť a bezpečnosť celej tejto štruktúry.

Jazdné výkony zlepšuje použitie hliníkových dielov pre karosériu aj podvozok. Medzi komponenty vyrobené z hliníka patrí kapota a veko batožinového priestoru, vzpery predného a zadného nárazníka, rám operadiel sedadiel, alebo priečka a čelo medzi motorovým priestorom a kabínou. Z dôvodu optimalizácie hmotnosti je Fiat 124 Spider vybavený pokročilou konštrukciou sedadiel, ktorá využíva ľahký sieťovaný materiál pre sedadlo aj operadlo.

***Odladenie zavesenie kolies a riadenie pre dynamické jazdné vlastnosti***Lichobežníkové zavesenie predných kolies Fiatu 124 Spider je tvorené dvoma priečnymi ramenami, vzadu je potom použitá viacprvková náprava, ktorá zlepšuje ovládateľnosť pri prejazde zákrutou. Tlmiče pruženia sú uchytené priamo k náboju kolies, čo zaisťuje priamy vzťah medzi tlmičom a zdvihom zavesenia. Umiestnenie tlmičov minimalizuje zmeny pomeru zdvihu tlmiča k zdvihu zavesenia, čo prispieva k väčšej priľnavosti kolies. Zavesenie využíva priečne sily od pneumatík pre zväčšenie zbiehavosti, takže aj pri veľkom bočnom zrýchlení je zaručená maximálna stabilita.

Vďaka použitiu elektrického posilňovača riadenia s dvojitým pastorkom je riadenie modelu 124 Spider ľahké, má skvelú odozvu a dobre filtruje otrasy od cesty. Použitie posilňovača priamo na hrebeni riadenia prináša pozitívnu spätnú väzbu aj pri riadení s väčším preťažením. Priama poloha stĺpika riadenia spolu s prevodovým pomerom poskytujú lineárnu odozvu, ktorá sa prispôsobuje akémukoľvek štýlu jazdy.

***Zlepšenie NVH prináša rafinovane tichú a pohodlnú jazdu***Pre minimalizáciu hluku a vibrácií a tým aj dosiahnutie tichej a pohodlnej jazdy s otvorenou či zatvorenou strechou vykonali inžinieri rad úprav medzi motorom a pomocným rámom. Tvar rámu, ktorý prepája prevodovku so zadným diferenciálom, je navrhnutý tak, aby cestujúci mohli sedieť čo najbližšie stredu vozidla a zároveň boli minimalizované vibrácie celého hnacieho ústrojenstva. Tiež jednotlivé komponenty zavesenia kolies boli navrhnuté s ohľadom na redukciu vzájomnej rezonancie a na minimalizáciu prenosu hluku od vozovky do kabíny.

Boj s hlukom od obtekajúceho vzduchu si vyžiadal veľmi aerodynamický dizajn zadnej hrany kapoty, predných stĺpikov a hornej časti rámu čelného okna. Tiež umiestnenie bezpečnostných pásov bolo prepracované s ohľadom na minimalizáciu hluku od obtekajúceho vzduchu pri jazde so stiahnutou strechou.

Fiat 124 Spider takisto využíva materiály, ktoré zabraňujú chveniu povrchov a redukujú hluk pri jazde so stiahnutou strechou. Mäkké povrchy a koberce v zadnej časti interiéru pohlcujú hluk a podieľajú sa na celkovej zvukovej izolácii..

**Technológie**

**Fiat 124 Spider poskytuje na palube komfort a pohodlie**

* **Voliteľné prvky komunikácie, zábavy a pohodlia udržujú vodiča v spojení so svetom a v komforte.**
* **Fiat 124 Spider ponúka voliteľnú 7palcovú dotykovú obrazovku, prémiový audio systém Bose, rozhranie Bluetooth, zadnú parkovaciu kameru a 3D navigáciu.**

Nový Fiat 124 Spider ponúka množstvo technológií, ktoré pomáhajú zvýšiť zábavnú povahu vozidla a vodiča udržujú v spojení so svetom a samozrejme v bezpečí.

Model 124 Spider ponúka v štandarde kaplnku s tromi kruhovými kontrolnými ukazovateľmi, pričom uprostred je umiestnený veľký analógový otáčkomer. Rýchlomer je situovaný vpravo a informačný displej vľavo. Toto rozmiestnenie umožňuje vodičovi jednoduchú orientáciu v zobrazovaných informáciách vozidla.

***Infotelematika***  
Nový Fiat 124 Spider ponúka užívateľsky ústretové infotelematické systémy. Štandardom základnej verzie 124 Spider je systém Radio 3.0, ktorý zahŕňa AM/FM rádio, MP3 prehrávač, USB zásuvku, vstup AUX-in a šesť reproduktorov. Rozhranie Bluetooth s hands-free volaním je ponúkané voliteľne.

U oboch stupňov výbavy je ďalej voliteľne ponúkaný infotelematický systém zahŕňajúci 7palcový dotykovú obrazovku, AM / FM rádio, funkciu HD Radio, MP3 prehrávač, dva USB porty, pomocný vstup AUX-in, šesť reproduktorov, ovládanie multimediálnych zariadení na volante, pripojenie Bluetooth, zadné parkovacie kameru a 3D navigáciu.

Štandardom systému je funkcia rozpoznávania hlasu, ktorá vodičovi umožňuje obsluhovať telefón, hudbu a navigačný systém handsfree, a tým sa plne sústrediť na riadenie. Hlasové odpovedanie na textové správy dovoľuje vodičovi s kompatibilným telefónom odpovedať na SMS správu prostredníctvom vopred definovaných odpovedí aktivovaných hlasom.

Ďalšou dostupnou možnosťou je navigácia. Pre špičkovú kvalitu zvuku aj so stiahnutou strechou je určený prémiový audio systém Bose s deviatimi reproduktormi vrátane dvojitých reproduktorov v hlavových opierkach a subwooferom.

Pre väčšiu zábavu na palube môže vodič využiť aplikácie Aha a Stitcher ponúkajúce internetové rádiá a hudbu pomocou rozhrania Bluetooth.

***Aha od spoločnosti Harman***  
Aplikácia Aha umožňuje prístup k viac ako 30 000 internetovým rádiám, správam, zvukovým knihám, Facebooku, Twitteru, informáciám o počasí a ďalším službám.

***Stitcher***  
Stitcher Radio je aplikácia, ktorá poskytuje prístup k tisícom rádií a podcastom zdieľaným priamo v zariadení bez sťahovania či synchronizácie. Odporúčaný obsah je automaticky vybraný z obľúbených položiek.

**Bezpečnosť**

**Nový Fiat 124 Spider je doslova nabitý prvkami aktívnej a pasívnej bezpečnosti**

* **Fiat 124 Spider ponúka pokročilé prvky bezpečnosti vrátane adaptívnych predných svetlometov.**
* **Vysokopevnostná karoséria bola navrhnutá špeciálne pre poskytnutie vysokej pevnosti a nízkej hmotnosti.**

***Vysokopevnostná karoséria***  
Najvýznamnejším prvkom bezpečnosti Fiatu 124 Spider je veľmi pevná štruktúra karosérie. Nový model využíva rovné nosníky na všetkých miestach, kde to bolo možné, a dlhý chrbticový rám spájajúci motor a pohon zadných kolies. Výsledkom tejto štruktúry je mimoriadne pevná a ľahká karoséria. Použitý bol aj rad riešení pre vynikajúce absorbovanie energie v prípade nárazu.

V prípade čelného nárazu štruktúra karosérie rozdeľuje energiu nárazu do dvoch smerov. Horná cesta využíva štruktúru v tvare písmena X a prednú priečku, spodná cesta potom priečku zavesenia predných kolies. Obe cesty tvoria jednotnú architektúru, ktorá energiu nárazu nielen pohlcuje, ale tiež rozptyľuje do prahov, B stĺpikov a stredového tunela, vďaka čomu znižuje riziko deformácie kabíny.

Ochranný rám za operadlami sedadiel je uchytený priamo do priečnika, ktorý spája konce oboch prahov. Toto riešenie poskytuje Fiatu 124 Spider štruktúru, ktorá je z hľadiska pevnosti veľmi podobná uzatvorenej karosérii s pevnou strechou. V prípade nárazu zboku preberá štruktúra hlavnú silu nárazu a celá karoséria sa podieľa na pohlcovaní energie nárazu. Tvar výstuží ochranného rámu za sedadlami pomáha rozptýliť sily do celého priečneho nosníka. Pevnosť bočných prahov zvyšuje vysokopevnostná oceľ, predné stĺpiky sú potom vystužené ďalším pridaným materiálom.

V prípade nárazu zozadu sa o bezpečnosť stará dvojitá štruktúra na zadných bočných rámoch a vysokopevnostná oceľ v hornej časti, ktorá zabraňuje deformácii. O kontrolovanú deformáciu sa starajú uzlové body na zadných bočných rámoch. Kabínu a palivovú nádrž pomáhajú chrániť prostredníctvom rozptylu energie rôznymi cestami aj zavesenie zadných kolies a štruktúra zadných bočných rámov.

Štandardné a voliteľné prvky aktívnej a pasívnej bezpečnosti modelu Fiat 124 Spider zahŕňajú:

* **Adaptívne predné svetlomety:** na základe rýchlosti a údajov z riadenia osvetľujú svetlomety miesta, kam sa vodič chystá ísť.
* **Aktívna kapota:** v prípade stretu s chodcom sa kapota automaticky nadvihne v záujme zväčšenia vzdialenosti od pevných častí motora.
* **Protiblokovací systém bŕzd (ABS).**
* **Automatické svetlomety:** svetlomety sa automaticky zapínajú a vypínajú v závislosti na vonkajších svetelných podmienkach a tiež na základe aktivácie stieračov.
* **Automatické vyrovnávanie výšky svetlometov:** poskytuje stabilné rozloženie svetla na vozovke bez ohľadu na zaťaženie vozidla.
* **Varovanie nezapnutých bezpečnostných pásov.**
* **Obmedzovač zaťaženia bezpečnostných pásov CFR:** reguluje silu pôsobiacu na pás tým, že po náraze postupne a kontrolovane pás uvoľňuje.
* **Svetlá denného svietenia (DRL):** svetlá pre denné podmienky, ktoré zlepšujú viditeľnosť vozidla ostatnými vodičmi.
* **Bezpečnostná štruktúra vo dverách:** štruktúra zabraňujúca v prípade bočného nárazu preliačiny dverí do kabíny alebo preniknutiu hrán a výčnelkov, ktoré by mohli ohroziť posádku.
* **Elektronické rozdeľovanie brzdnej sily:** umožňuje vodičovi dosiahnuť optimálnu brzdnú dráhu a kontrolu za všetkých podmienok zaťaženia, a síce reguláciou brzdného tlaku medzi prednou a zadnou nápravou.
* **Elektronická kontrola proti prevráteniu ERM:** rozšírenie systému elektronickej kontroly stability ESP. Využíva vstupov od snímačov ESP pre zistenie potenciálneho rizika prevrátenia, na čo reaguje individuálnym vyvinutím brzdnej sily a upravením pozície škrtiacej klapky motora.
* **Elektronická kontrola stability ESP:** zlepšuje ovládanie vozidla a pomáha vodičovi udržať smerovú stabilitu za všetkých podmienok. Poskytuje asistenciu v kritických situáciách, akými sú zatáčanie či jazda na zmiešanom povrchu vrátane snehu, ľadu alebo štrku. V prípade, že je zistený rozdiel medzi vstupmi od vodiča a smerom vozidla, ESP aplikuje selektívne brzdenie a upraví pozíciu škrtiacej klapky motora tak, aby bolo vozidlo vrátené do zamýšľaného smeru jazdy.
* **Elektronický informačný systém vozidla EVIC:** v kaplnke s kontrolnými ukazovateľmi poskytuje vodičovi informácie o prejdenej vzdialenosti, teplote a ďalších parametroch vozidla.
* **Energiu absorbujúci stĺpik volantu:** manuálne nastaviteľný stĺpik volantu využíva dvoch do seba sa zasúvajúcich koaxiálnych trubiek, ktoré dovoľujú posunutie celého stĺpika vpred a tým lepšie pohlcujú náraz.
* **Expresné spustenie a vytiahnutie okien:** jednodotykové elektrické ovládanie okien vodiča a spolujazdca s ovládačom na dverách vodiča.
* **Hmlové svetlá:** tieto svetlá poskytujú väčšiu viditeľnosť v hmle alebo za zlého počasia.
* **Predné a zadné deformačné zóny:** špeciálne tvarované konštrukčné prvky pri nehode absorbujú energiu nárazu a bránia jej prenosu na cestujúcich.
* **Predpínače predných bezpečnostných pásov:** počas kolízie sa aktivujú predpínače bezpečnostných pásov na predných sedadlách za účelom zamedzenia pohybu hlavy a tela cestujúcich vpred.
* **Global position sensor (GPS):** využíva sa pre navigáciu a elektronické sledovanie vozidiel.
* **Displej v kaplnke s kontrolnými ukazovateľmi:** ponúka širokú škálu možností prispôsobenia pre jasné oznámenie informácií o vozidle prostredníctvom ľahko zrozumiteľných ikon.
* **Keyless Enter-N-Go:** keď sa vodič priblíži k vozidlu, rad elektronických senzorov zistí prítomnosť kľúča s diaľkovým ovládačom. Vozidlo potom môže byť naštartované tlačidlom bez nutnosti zasunutia kľúča do zapaľovania.
* **Mechanická parkovacia brzda:** pomocná brzda udržujúca vozidlo v pokojovom stave.
* **Nerušivý brzdový pedál a vylepšená opierka nohy:** pomáhajú vodičovi zmierniť poranenia nôh v prípade nárazu.
* **Zadný parkovací asistent ParkSense:** systém využívajúci ultrazvukových snímačov v nízkych rýchlostiach a počas cúvania varuje pred nepohyblivými objektmi.
* **Zadná parkovacia kamera Parkview:** poskytuje širokouhlý pohľad na oblasť bezprostredne za vozidlom, a tým pocit istoty pri cúvaní. Zobrazuje aj navádzacie linky pre asistované parkovanie do úzkych miest a priestorov. Obraz za vozidlom sa zobrazuje na displeji navigačného systému, akonáhle je zaradená spiatočka.
* **Stierače s dažďovým senzorom:** prvok, ktorý automaticky rozpozná vlhkosť na čelnom skle a aktivuje stierače.
* **Diaľkový bezkľúčový vstup:** zamyká a odomyká dvere a súčasne rozsvieti interiérové ​​osvetlenie. Ak je vozidlo vybavené alarmom, diaľkové ovládanie ho aktivuje alebo deaktivuje.
* **Bezpečnostné klietka karosérie:** chráni cestujúcich rozložením a riadením síl vznikajúcich nárazom.
* **Štruktúra sedadiel:** navrhnutá tak, aby poskytovala pevnú oporu hlavy cestujúcich počas nárazu s cieľom zmierniť riziko poranenia krčnej chrbtice.
* **Alarm:** zabraňuje vandalizmu a krádežiam a často znižuje výšku poistného. Systém chráni vozidlo pred krádežou pomocou sledovania dverí a okruhu zapaľovania pri neoprávnenom vstupe.
* **Imobilizér Sentry Key:** využíva kľúč so vstavaným transpordérom s predprogramovanými bezpečnostnými kódmi na zamedzenie krádeže vozidla.
* **Bočné výstuhy vo dverách:** spevňujúce priečky vnútri dverí, ktoré chránia cestujúcich v prípade bočného nárazu.
* **Bočné airbagy v operadlách predných sedadiel:** sú situované vo vnútri vonkajšej strany každého operadla predného sedadla a poskytujú ochranu vodiča aj spolujazdca pri bočnom náraze.
* **Trojbodové bezpečnostné pásy:** trojbodové pásy zachytávajú telo v oblasti brucha a ramien.
* **Monitoring tlaku v pneumatikách TPM:** sledovanie tlaku v pneumatikách informuje vodiča o poklese tlaku v pneumatikách.
* **Systém kontroly trakcie:** súčasť štandardného protiblokovacieho systému bŕzd ABS. Pomáha vodičovi zabrániť preklzávaniu kolies počas akcelerácie z nulovej alebo akékoľvek inej rýchlosti, a to individuálnym vyvinutím brzdnej sily na jedno alebo viac kolies v kombinácii s obmedzením krútiaceho momentu motora.
* **Hlasové ovládanie:** hlasom aktivovaný komunikačný systém, ktorý vodičovi dovoľuje obsluhovať mobilné telefóny kompatibilné s rozhraním Bluetooth. Vodič tak môže mať neustále ruky na volante a sústrediť sa na jazdu. Akonáhle je telefón s Bluetooth pripojený prvýkrát, telefónny zoznam sa automaticky stiahne a zosynchronizuje. Potom umožňuje voľbu kontaktu jednoduchým vyslovením mena. Systém umožňuje tiež voľbu režimu rádia a ladenie AM/FM stanice a digitálneho vysielania.

**50 rokov histórie modelu 124 Spider**

Fiat 124 Spider sa prvýkrát predstavil na autosalóne v Turíne v novembri roku 1966 a okamžite si vyslúžil uznanie laickej aj odbornej verejnosti. Za takmer 50 rokov zostal model 124 Spider ikonou zberateľov a milovníkov automobilov.

Fiat 124 Spider bol najskôr ponúkaný na americkom trhu, a to od roku 1968. Roadster bol vybavený manuálnou päťstupňovou prevodovkou, dvojvačkovým motorom o objeme 1438 cm3, štyrmi kotúčovými brzdami, cyklovačom stieračov a ovládaním svetiel na stĺpiku volantu.

Model 124 Spider, ktorý vychádzal zo sedanu Fiat strednej triedy s označením 124, bol skutočným športovým vozidlom s širokým záberom. Ohľadom dizajnu a stavby modelu 124 Spider oslovil Fiat štúdio Pininfarina, svojho dlhoročného partnera a jedného z najrešpektovanejších talianskych karosárov.

Americkí zákazníci si okamžite zamilovali proporcie modelu Spider aj jeho jednoduchý taliansky štýl a nepriepustnú skladaciu strechu, ktorú bolo možné rýchlo a veľmi ľahko sklopiť priamo z miesta vodiča. Oceňovali aj skvelú viditeľnosť z vozidla, na ktorej sa podieľali neobvyklé zadné bočné trojuholníkové okná.

Dizajn modelu 124 Spider bol nakoniec natoľko vydarený a úspešný, že vozidlo počas svojho 19ročného života neprešlo ani raz výraznejšou modifikáciou dizajnu a dodnes je považované za jedno z najkrajších diel štúdia Pininfarina.

Za menej ako 10 rokov od svojho predstavenia v USA zaznamenal Fiat 124 Spider natoľko veľký úspech, že od roku 1975 bol produkovaný výhradne pre americký trh. V roku 1979 bolo vozidlo premenované na Spider 2000, pričom nový názov označoval novú pohonnú jednotku so zdvihovým objemom 1995 cm3.

Ku koncu roka 1981 prebudoval Pininfarina celý výrobný proces a vozidlo bolo uvedené na európsky trh. V roku 1982 sa výroba Fiatu a Pininfariny prekrývala. Zatiaľ čo Fiat produkoval najnovší model Spider 2000, Pininfarina začal vyrábať svoju vlastnú verziu ponúkanú v USA pod označením Pininfarina Spider Azzurra a v Európe pod označením Pininfarina Spidereuropa. Pininfarina Spider Azzurra zahŕňal v štandarde kožené čalúnenie, rádio s kazetovým prehrávačom a elektricky ovládané okná.

V roku 1985 bola produkcia po takmer 200 000 vyrobených autách ukončená. Za 19 rokov produkcie Fiat 124 Spider prežil takmer všetkých svojich rivalov s výnimkou Alfy Romeo Spider. V Amerike bolo v rokoch 1968 až 1985 predaných vyše 170 000 vozidiel 124 Spider. V súčasnej dobe je v Amerike v prevádzke stále 8000 týchto modelov.

Svetová premiéra modelu Fiat 124 Spider na autosalóne v Los Angeles 2015 oživuje toto meno a nezameniteľný taliansky dizajn prevteľuje do novej generácie.

**Časová os**

**November 1966** - Fiat 124 Spider sa predstavuje na autosalóne v Turíne

**1968** - V USA sa začínajú predávať prvé Spidery

**1975** - V nadväznosti na ohromujúci úspech začína produkcia výhradne pre americký trh

**1979** - Premenovanie na Spider 2000

**1981** - Pininfarina prepracováva celý výrobný proces. Predaj v Európe pokračuje.

**1982** - Produkcia Fiatu a Pininfariny sa prekrýva, Fiat stavia najnovšie modely Spider 2000, Pininfarina zase vlastnú verziu predávanú v USA ako Pininfarina Spider Azzurra a v Európe ako Pininfarina Spidereuropa

**1985** - Produkcia modelového radu končí po približne 200 000 vyrobených Spideroch, pričom tri štvrtiny z nich smerovali na americký trh.

**November 2015** - Legendárne označenie sa vracia po takmer 50 rokoch pri svetovej premiére modelu Fiat 124 Spider na autosalóne v Los Angeles.

Fiat 124 Spider

Technická špecifikácia

Špecifikácia vychádza z najnovších dostupných informácií o výrobku.

|  |  |
| --- | --- |
| **ZÁKLADNÉ INFORMÁCIE** | |
| Typ karosérie | Roadster |
| Výrobný závod | Hirošima, Japonsko |
| Trieda vozidla EPA | Dvojsedadlový |
| Dátum uvedenia na trh | Leto 2016 |
| **KAROSÉRIA A PODVOZOK** | |
| Usporiadanie | Samonosná karoséria, pomocné rámy predného a zadného zavesenia kolies |
| Konštrukcia | Vysokopevnostná oceľová karoséria pre väčšiu pevnosť, lichobežníkové zavesenie vpredu a viacprvková náprava vzadu, športové odpruženie |
| **MOTOR: PREPLŇOVANÝ 1.4 MULTIAIR I-4** | |
| Dostupnosť | Štandard |
| Typ a popis | Radový štvorvalec, vodou chladený, preplňovaný |
| Zdvihový objem | 1368 cm3 |
| Vŕtanie x zdvih | 72 x 84 |
| Ventilový rozvod | MultiAir, štyri ventily na valec (16 celkom) |
| Vstrekovanie paliva | Sekvenčné viacbodové elektronické |
| Kompresný pomer | 9,8:1 |
| Výkon | 140 k (103 kW) pri 5000 ot./min |
| Krútiaci moment | 240 Nm pri 2250 ot./min |
| Najvyššie otáčky motora | 6500 ot./min |
| Palivo | Benzín |
| Objem oleja | 3,8 litra vrátane suchého filtra |
| Objem chladiacej kvapaliny | 7,2 litra (s šesťstupňovou manuálnou prevodovkou) |
| Redukcia emisií | Trojcestný katalyzátor, ohrievané snímače kyslíka a vnútorné prvky motora |
| Ťahanie | Nedoporučené |
| Výrobný závod | Termoli, Taliansko |
| **PREVODOVKA: ŠESŤSTUPŇOVÁ MANUÁLNA C635** | |
|  |  |
| Popis | 1., 2., 3. a 4. stupeň: trojkuželová  4. stupeň: dvojkuželová |
| Prevodové pomery |  |
| 1. stupeň | 4,363 |
| 2. stupeň | 2,348 |
| 3. stupeň | 1,647 |
| 4. stupeň | 1,262 |
| 5. stupeň | 1,000 |
| 6. stupeň | 0,844 |
| Spiatočka | 3,863 |
|  |  |
| Celkový prevod zadnej nápravy | 3,454 |
| **ELEKTRICKÁ SIEŤ** | |
| Alternátor | Denso SC2 150 A s regulátorom LIN |
| Akumulátor | Q85 |
| **ZAVESENIE KOLIES** | |
| Vpredu | Lichobežníková náprava so stabilizátorom |
| Vzadu | Viacprvková so stabilizátorom |
| **RIADENIE** | |
| Typ | Hrebeňové s elektrickým dvojpastorkovým posilňovačom (DP-EPAS) |
| Celkový pomer | 15,5 |
| Obrysový priemer zatáčania | 9,4 |
| Otáčky medzi krajnými polohami volantu | 2,7 |
| **BRZDY** | |
| Vpredu | Ventilované kotúčové |
| Veľkosť a typ | Plávajúce - kotúč 280 mm |
| Trecia plocha (na brzdový strmeň) | 67,8 cm2 |
| Vzadu | Plné kotúče |
| Veľkosť a typ | Plávajúce – kotúč 280 mm |
| Trecia plocha (na brzdový strmeň) | 63 cm2 |
| Typ posilňovača | Podtlakový |
| Štvorkanálový protiblokovací systém bŕzd ABS | Štandard |
| Elektronická kontrola stability ESP | Štandard |
| Typ parkovacej brzdy | Mechanická ručná |
| **ROZMERY A HMOTNOSTI** | |
| Rázvor náprav | 2310 mm |
| Rozchod kolies vpredu | 1496 mm |
| Rozchod kolies vzadu | 1503 mm |
| Celková dĺžka | 4054 mm |
| Celková šírka | 1740 mm |
| Celková výška | 1233 mm |
| Nájazdový uhol (stupňov) | 13,1 |
| Pohotovostná hmotnosť (kg) | 1050 kg (manuálna prevodovka) |
| Objem palivovej nádrže | 45 litrov |
|  |  |
|  |  |
| **INTERIÉR** | |
| Počet sedadiel | 2 |
| Priestor v oblasti hlavy | 950 mm |
| Priestor pro nohy | 1096 mm |
| Priestor v úrovni ramien | 1325 mm |
| Priestor v oblasti kyčelných kĺbov | 1320 mm |
| Posuv sedadla | 210 u vodiča / 170 u spolujazdca |
| Nastavenie operadla (stupňov) | Od 25 základných 12 vpred a 22 vzad |
| Objem batožinového priestoru | 140 litrov |
|  |  |
| **KOLESÁ** |  |
| Dostupnosť | Štandard: 124 Spider |
| Rozmer a typ | 195/50 R16 trojsezónne |
| Výrobca a model | Yokohama Advan Sport V105 |
| Otáčok na kilometer | 1414,6 |
|  |  |
| Dostupnosť | Štandard:Luso |
| Rozmer a typ | 205/45 R17 trojsezónne |
| Výrobca a model | Bridgestone Potenza S001 |
| Otáčok na kilometer | 1377,6 |